પહેલાં ઓશીકાને માત્ર રાત્રે સૂવાના સમયે જ યાદ કરવામાં આવતું. પછી ધીરે-ધીરે જેમ- જેમ લોકોના ઘરે સોફા આવવા લાગ્યા એમ ઓશીકાની જગ્યાઓ પણ બદલવા લાગી અને સાઇઝમાં પણ લંબચોરસથી ચોરસ અને પછી ગોળ થયા અને એ સાથે એની ડિઝાઇન પણ બદલવા લાગી. પ્લેન અને કલર્ડ મળતા ઓશીકામાં હવે તમને વિવિધ ડિઝાઇનોની વરાઇટીઓ જોવા મળે છે. આના વિશે જણાવતાં અવનવાં કુશન બનાવતી કંપની ઍના સિમોનાનાં ક્રીએટિવ હેડ મોનિકા દોશી કહે છે, ‘પાંચ વર્ષ પહેલાં કન્ટેમ્પરરીનો ટ્રેન્ડ હતો જે હવે પાછો આવ્યો છે. હવે તમને ઓશીકાની ડિઝાઇનમાં જૂના અને નવા બન્ને સમયના કન્ટેમ્પરરી લુકનો સમન્વય જોવા મળે છે. ઓશીકું હવે માત્ર ઊંઘતા સમયે માથા નીચે મૂકવા માટે જ નથી વપરાતું, પણ ઓશીકાં હવે વ્યક્તિની લાઇફ-સ્ટાઇલ અને સ્ટેટસ પણ જાહેર કરે છે. એ સાથે ઘરના ઇન્ટીરિયરમાં પણ ઓશીકાં બહુ મહત્વનો ભાગ ભજવે છે. એટલે પહેલાંના પ્લેન ઓશીકાની જગ્યા પર તમને માર્કેટમાં નવી-નવી સ્ટાઇલ, ડિઝાઇન અને લૉટ્સ ઑફ વરાઇટી મળશે જે તમારા ઘરને સજાવવામાં મદદ કરશે.’